runetrust/blame-folketinget-dk huggingface dataset:
Katrine Daugaard (LA), 2023-04-11:
Tak for det, formand.
Vi har nu i årevis været vidne til, at det, der i starten blev kaldt for enkeltsager om alvorlige lovbrud i anbringelsessager, pludselig er væltet frem i en lind strøm, således at man vist roligt kan fastslå, at der er store retssikkerhedsmæssige problemer på anbringelsesområdet.
Vi har bl.a. hørt om Frederikssundskandalen, Bornholmskandalen, Frederiksbergskandalen, Tårnbyskandalen og ikke mindst Langelandskandalen, som jeg selv har kigget godt og grundigt ned i.
I mange af landets kommuner har man store problemer med at overholde lovgivningen.
Det være sig i form af brud på retssikkerhedsloven, offentlighedsloven, forvaltningsloven og serviceloven, bl.a. i form af manglende partshøringer, manglende partsinddragelse, manglende børnesamtaler, manglende udredninger, manglende samtykke, inden man henter personlige papirer om borgere, manglende journalisering, borgere, der tildeles fiktive diagnoser af sagsbehandlere, sagsbehandlere, der sletter og retter i borgeres journaler, sagsbehandlere, der spørger om at igangsætte en borgers fødsel, for at de kan gå på ferie som planlagt, eller sagsbehandlere, der slet og ret skriver og opdigter fiktive børnesamtaler.
Vi ved, at autister har tre gange så stor risiko for at blive fjernet fra deres hjem, bl.a. fordi alt for få udredes, før de anbringes.
Utilstrækkelig faglighed leder ikke alene til dårlig økonomi, men også store personlige tab og svigt, som præger en resten af livet.
Så er det godt, vi har Ankestyrelsen.
Ankestyrelsen er nemlig den uafhængige instans, som man kan påklage kommunernes afgørelser til.
Ankestyrelsen behandler ca. 50.000 kommunale klagesager årligt og har fogedfunktion, så de kan sanktionere kommunerne.
Og skal vi tro deres egne tal, er de helt afsindig dygtige til deres arbejde i Ankestyrelsen.
For ikke nok med, at Ankestyrelsen stadfæster 99 pct. af indklagede tvangsanbringelser årligt, så stadfæster domstolene også 99 pct. af Ankestyrelsens afgørelser.
Det er jo helt utrolige tal, særlig hvis man sammenligner med strafferetssagerne.
Men i strafferetssagerne har man selvfølgelig også mulighed for at få belyst og afhørt begge parter i sagen ordentligt, få afhørt vidner samt forsvare sig i timevis, nogle gange dagevis, imod anklagerne.
I anbringelsessager har man 15-20 minutter til at forsvare sig i meget komplicerede sager.
Men i 99 pct. af de påklagede afgørelser om tvangsanbringelse finder Ankestyrelsen altså ikke grund til omgørelse.
Lad mig blot minde om, at Ankestyrelsen heller ikke omgjorde de sager fra Langeland, hvor Ombudsmanden måtte gribe ind, og hvor tre børn indtil videre nu er hjemgivet.
Lad mig minde om, at vi faktisk har haft tre beskikkede medlemmer af Ankestyrelsen, som har whistleblowet, som det så fint hedder, og hvor den ene faktisk har udtalt, at de ikke aner, om de anbringer de rigtige børn.
Derfor vil jeg gerne sige tak til fru Mette Thiesen for at tage initiativet til et beslutningsforslag om en kulegravning af anbringelsesområdet.
Jeg og Liberal Alliance deler dine bekymringer og ønsker om kulegravning af anbringelsesområdet.
LA støtter forslaget.
Rosa Eriksen (M), 2023-04-11:
Tak for ordet.
Jeg fornemmer, at ordføreren er meget kritisk over for anbringelsesområdet og også over for det lovforslag, der kommer på fredag.
Hvordan kan det være, at Liberal Alliance gik med i aftalen »Børnene først«?
Katrine Daugaard (LA), 2023-04-11:
Nu handler det her lovforslag i dag jo om en kulegravning, ikke om barnets lov; den debat skal vi tage på fredag, og det glæder jeg mig rigtig meget til.
Rosa Eriksen (M), 2023-04-11:
Nu er der jo for nylig lavet en kulegravning, som netop sætter fokus på de problemer, der er, og de problemer er så med i barnets lov.
Jeg undrer mig over, hvordan en ny kulegravning, som vil koste penge og tage rigtig lang tid, skal løse de problemer, de her børn står i lige nu.
Måske kan ordføreren gøre mig klogere?
Katrine Daugaard (LA), 2023-04-11:
Altså, hvis den kulegravning havde været ordentlig og tilstrækkelig, havde alle tre regeringspartier her jo kunnet svare mig på det spørgsmål, jeg gentagne gange har stillet jer alle sammen her i aften: Hvordan får vi kommunerne til at overholde lovgivningen?
Et så simpelt spørgsmål kunne ikke blive besvaret af et eneste af regeringspartierne her i aften.
Mette Thiesen (DF), 2023-04-11:
Jeg vil egentlig bare sige tak til ordføreren for et fantastisk samarbejde og en fremragende tale.
Og jeg vil bare sige til de ordførere, som sidder her i dag, at de skal lytte til fru Katrine Daugaard, for hun har faktisk sat sig rigtig meget ind i tingene og ved rigtig meget om det her område.
Jeg er rigtig glad for at samarbejde med ordføreren på det her ekstremt vigtige område.
Så det var egentlig bare en kommentar.
Katrine Daugaard (LA), 2023-04-11:
Tak, og i lige måde.
Jeg sætter også stor pris på samarbejdet.
Karina Adsbøl (DD), 2023-04-11:
Det får vi jo rig lejlighed til at debattere på fredag også, men jeg kan godt sige, at dengang jeg var ordfører i Dansk Folkeparti, var det jo så sådan, at jeg fandt det vigtigt at sidde med ved forhandlingsbordet og derefter kunne være med til at forbedre det.
Så blev jeg løsgænger og blev ikke inviteret med mere til de møder, der var.
Så i forhold til det at være tovholder og i forhold til det at følge det lovforslag, der også kom, og komme med forbedringer, så fik jeg ikke en jordisk chance for det.
Som medlem af Danmarksdemokraterne synes jeg, at der er mange gode ting i forslag til barnets lov, men der er også en del ting, der bekymrer mig i forslag til barnets lov.
Så der er nogle rigtig gode ting, og der er nogle ting, jeg synes man skal gøre bedre.
Jo, men det var jo ligesom også det, Barnets Reform skulle gøre – altså, der var også alle de gode intentioner
Men udfordringen er, når det skal ud at virke i 98 kommuner, at tingene så ikke bliver ordentligt implementeret, og at der ikke bliver fulgt op på det – altså kvalitetssikringen i forhold til det arbejde.
Er ordføreren ikke bekymret for det?
Vi har jo faktisk set i forhold til Barnets Reform, at man ikke har overholdt og fulgt de ting, man skulle, og det er jo der, jeg tror man har en bekymring i nogle af partierne herinde i Folketinget.
Anni Matthiesen (V), 2023-04-11:
Jamen jeg kan sagtens følge, at når man har 98 kommuner, vil man formentlig også både om 2 år og om 5 år og om 15 år kunne finde nogle eksempler på, at det ikke er blevet gjort godt nok.
Men jeg må stadig væk sige, at jeg er fuldt overbevist om, at det her bliver bedre end det, vi har i dag.
Rosa Eriksen (M), 2023-04-11:
Jeg vil gerne starte med at påpege, at vi i Moderaterne er virkelig glade for, at vi her i Folketingssalen har stort fokus på anbringelsesområdet.
Børn og unge, der ikke kan bo hos deres forældre, er altså vores ansvar – et ansvar, vi skal tage alvorligt.
Der kan være forskellige ulykkelige årsager til, at børn ikke kan bo hos deres forældre, men vi ved alle, at forskellige ulykkelige omstændigheder kan gøre det svært, hvis ikke umuligt at tage vare på sine egne børn.
Det er et område, hvor vi ikke må svigte.
Vi har et særligt ansvar for, at anbringelse af børn og unge sker med de anbragte børn i centrum – med de anbragte børn i centrum!
Det ansvar er jeg enig med Dansk Folkeparti i at vi ikke løfter tilstrækkeligt i dag.
Og derfor agter vi i Moderaterne og heldigvis også i den samlede regering at gøre noget ved netop det problem.
Derfor er der slet ikke tale om en uenighed imellem forslagsstillerne og regeringen, når det handler om formålet med beslutningsforslaget, vi behandler her i dag.
Helt konkret vil man pålægge regeringen at igangsætte kulegravningen inden udgangen af 2023.
Det glæder mig, at flere partier ønsker at se på anbringelsesområdet, men vi mener, at forslaget her blot vil forhale løsninger af de problemer, vi kender, samtidig med at det ikke umiddelbart vil tilvejebringe ny viden.
Anbringelsesområdet har været genstand for en række afdækninger og undersøgelser.
Det gælder bl.a. en kulegravning, som udkom i 2021, mens der også er foretaget en række andre undersøgelser.
Med andre ord kender vi problemerne; vi kender mange af problemerne.
Så hvorfor ikke gå i gang med sammen at se på løsninger i stedet for?
Det tror jeg vil være i flere anbragte børn og unges interesse.
Derfor er jeg så glad for, at vi i regeringen med barnets lov tager første skridt mod at forbedre anbringelsesområdet.
Helt konkret sikrer vi flere rettigheder til børnene, en større stemme til børnene og ikke mindst et forbedret og mere tidssvarende syn på børnene.
Barnets lov skal også gøre op med tungt og unødigt bureaukrati, som skaber løsninger til gavn for systemet frem for løsninger til gavn for det enkelte barn.
Med barnets lov bliver indsatsen tilrettelagt ud fra den enkeltes behov, og der bliver sat tempo på sagsbehandlingen.
Foruden barnets lov er det også vigtigt at nævne aftalen om »Børnene Først« fra 2021, som skal styrke kvaliteten i sagsbehandlingen.
I regeringen tror vi på, at der skal tænkes bredt, hvis vi skal løse udfordringerne på anbringelsesområdet, og derfor er vi som nævnt i gang med flere indsatser, der skal styrke både retssikkerheden og kvaliteten for anbragte børn og unge.
Derfor mener vi ikke, at en ny kulegravning er svaret nu.
Vi vil tage handling og fokusere på problemerne.
Derfor vil vi også i regeringen tage initiativ til nye tiltag på anbringelsesområdet fremadrettet startende med barnets lov, som jeg glæder mig til at drøfte med Folketingets partier.
Derfor stemmer Moderaterne imod dette ellers velmenende forslag.
Katrine Daugaard (LA), 2023-04-11:
Hvordan ser Moderaterne en løsning på, at lovgivningen bliver overholdt?
Rosa Eriksen (M), 2023-04-11:
Lovgivningen mener vi jo altid skal overholdes.
Vi starter med barnets lov, hvor vi har to socialrådgivere på de mest komplekse sager, så de kan støtte hinanden og have fire øjne på sagen.
Det synes jeg som det første er et rigtig, rigtig godt tiltag.
Derudover er der 13.500 anbragte børn i Danmark.
Jeg har hørt her i salen her i aften, at der er blevet nævnt to kommuner, hvor der har været enkelte problemer.
Vi skaber en fortælling om, at hele anbringelsesområdet står i flammer.
Der er ikke nogen, der er interesseret i ikke at hjælpe de her børn.
Det er den værste position, du kan stå i som barn og som forælder.
Så jeg forstår slet ikke den retorik, som vi bekriger hinanden med her.
Skulle vi ikke sammen finde løsninger på de problemer, der er, og undersøge, hvad problemerne er, efter at vi har indført barnets lov, hvor vi faktisk prøver at gøre noget ved dem?
Katrine Daugaard (LA), 2023-04-11:
Det er simpelt hen helt utroligt, det er åbenbart, som om jeg snakker sort.
For nu har jeg stillet alle regeringspartierne stort set det samme spørgsmål om, hvordan vi overholder lovgivningen, og I bliver ved med at snakke om, hvordan man skaber noget nyt i barnets lov.
Men altså, det her er jo langt værre end enkeltsager.
Nu ved jeg ikke, hvor meget ordføreren følger med på området, men der er jo tale om Frederikssundskandalen, Bornholmskandalen, Frederiksbergskandalen, Tårnbyskandalen, Langelandskandalen.
Københavns Kommune overholder ikke lovgivningen, Frederikssund Kommune overholder ikke lovgivning, og det samme gælder Viborg Kommune, Svendborg Kommune, og jeg kan blive ved med at nævne flere.
Jeg kan også vise eksempler på konkrete lovbrud, hvis ikke ordføreren er klar over, at det foregår.
Hvordan får vi kommunerne til at overholde lovgivningen?
Rosa Eriksen (M), 2023-04-11:
Vi får to socialrådgivere på komplekse sager, to kompetente fagfolk på komplekse sager.
Vi sørger for at fjerne noget bureaukrati, så man ikke bruger sine ressourcer på de mindre komplekse sager, men på de komplekse sager, for netop at styrke kvaliteten og overholde lovgivningen.
Theresa Berg Andersen (SF), 2023-04-11:
Det her beslutningsforslag fra Dansk Folkeparti lægger op til en igangsættelse af en kulegravning på anbringelsesområdet.
Og den skal igangsættes hurtigst muligt med nedsættelse af en hurtigtarbejdende ekspertgruppe.
Kulegravningen skal identificere udfordringerne på området og komme med nogle anbefalinger til, hvor retssikkerheden kan forbedres.
De punkter er vi i SF egentlig helt enige i at der skal kigges på.
Det er jo også derfor, at vi gik med ind i forhandlingerne omkring barnets lov.
Der skal en ny børne- og familierådgiveruddannelse til for at styrke sagsbehandlernes kompetence og kvaliteten i sagsbehandlingen.
Det skal sørge for at forbedre kvaliteten i anbringelserne og for et mere rettighedsbaseret efterværn.
Senere i den her uge, mine damer og herrer – og jeg ved ikke, om vi har fattet det i den her proces – skal vi førstebehandle barnets lov, og der udmønter vi jo dele af »Børnene Først«-aftalen.
Med »Børnene Først« udmønter man ikke kun barnets lov.
Der ligger noget mere ud over den.
Der er altså nedsat en arbejdsgruppe til at se på vilkårene i plejefamilier, og den forstår jeg er i gang.
Der er også nedsat en arbejdsgruppe, der skal se på en model for ny børne- og familierådgiver.
Den skulle have afrapporteret inden udgangen af 2022, men den rapport er forsinket.
Der udestår derfor meget vigtige forhandlinger på det her område, som vi håber på at vores minister snart vil følge op på.
Ligeledes skal der også sættes gang i nogle drøftelser om nytænkning af efterværnet i 2022, og det er også nogle forhandlinger, der mangler.
Ikke mindst fremgik det også, at vi skulle se på kvaliteten i anbringelse på døgninstitutioner og opholdssteder i forlængelse af en evaluering af det specialiserede område.
Men heller ikke her er vi kommet i mål og i gang med vores drøftelser.
Ministeren henviser i dag til en rapport, som jeg regner med at vi skal åbne op og kigge ind i.
Det er ærgerligt, for der er nogle forbedringer på det her område, som vi i SF mener vil imødekomme formålet med det beslutningsforslag, som ligger her i dag.
For os er det vigtigt, at der bliver indkaldt til forhandlinger, for vi tror på, at det er de her forhandlinger, der er med til at forbedre kvaliteten i vores anbringelser.
Så i SF kan vi på stående fod ikke sige, om vi støtter forslaget.
Det vigtige for os er, at der efter på fredag bliver indkaldt til de nødvendige forhandlinger
Rosa Eriksen (M), 2023-04-11:
På fredag skal vi førstebehandle en lov på 1.100 sider og en følgelov på 400 sider.
Jeg hører nogle sige, at det er lovgivning på lovgivning.
Det er det ikke.
Så jeg synes faktisk, at vi gør noget for at forbedre forholdene.
Der skal da ikke ske fejl.
Men vi bliver også nødt til at stole på, at socialrådgiverne, der sidder med de her sager, er kompetente og får mulighed for at udnytte deres faglighed og ikke løber rundt for at efterleve nogle bureaukratiske krav, der ikke har noget med familierne at gøre.
De skal være tæt på familierne.
De skal kende familierne, så de kan træffe de rigtige afgørelser for forældrene og børnene.
Kim Edberg Andersen (NB), 2023-04-11:
Jeg ved ikke, om ordføreren ikke vil høre, hvad jeg siger, for det er egentlig ikke et angreb på det, der sker på fredag.
Det synes jeg er fantastisk.
Det tager vi på fredag.
Jeg er jo hæmmet af selv at have siddet i en kommunalbestyrelse, og jeg har set, hvordan socialrådgivere kommer og går i en forvaltning, fordi de ikke får lov til at være professionelle.
Og så er det ligegyldigt, om der er en eller to, for der sker ikke kommunen noget.
Det, jeg siger, er, at jeg ikke kan læse i de her 1.300 sider, at der står: Vi har set det i kulegravningen, og vi har tænkt os at gøre det her ved det.
Altså, vi skal have styr på, at de laver færrest mulige fejl, og at de har et incitament til at følge barnets lov i stedet for et incitament til at lukke øjnene og spare nogle penge.
Rosa Eriksen (M), 2023-04-11:
Jeg hører, hvad hr. Kim Edberg Andersen siger, men jeg vælger at tro på, at når man uddanner sig til socialrådgiver og arbejder inden for børne- og ungeområdet, har man ikke brug for et yderligere incitament ud over at ville hjælpe familierne og at ville hjælpe børnene.
Når jeg er på arbejde som sygeplejerske, har jeg da ikke brug for yderligere bekræftelse eller motivation for at hjælpe mennesker i nød.
Så det er jo det, det handler om.
Det er derfor, du bliver socialrådgiver.
Det er for at hjælpe udsatte borgere.
Mette Thiesen (DF), 2023-04-11:
jamen helt ærlig.
Altså, det, vi skal sikre os, er, at der ikke sidder nogen socialrådgivere og opfinder falske diagnoser, bryder lovgivningen og begår så grove og graverende fejl, at det ender med, at folk faktisk får hjemgivet deres børn, fordi børnene er tvangsanbragt på et fejlagtigt grundlag.
Det er derfor, vi står her i dag; vi står her ikke i dag for at diskutere barnets lov, og jeg kan godt høre på ordføreren, at ordføreren simpelt hen har øvet sig stolpe op og stolpe ned på at fremføre en kæmpe forsvarstale for barnets lov, men det tager vi på fredag, ikke?
I dag taler vi om, om vi skal kulegrave området: sikre, at gældende lovgivning bliver overholdt, og sikre, at vi har en Ankestyrelse, som rent faktisk er uvildig.
Det kan man sætte et kæmpestort, fedt spørgsmålstegn ved i dag.
Vi skal sikre os, at børn og unge-udvalget er det rigtige.
Det er der mange dygtige mennesker, også på det område, der sætter kæmpestore spørgsmålstegn ved i dag, og vi ser sag på sag, hvor ganske almindelige danskere kæmper imod et fuldstændig vanvittigt system, som tager deres børn fra dem.
Rosa Eriksen (M), 2023-04-11:
Nu er det jo ikke nogen hemmelighed, at Moderaterne er rimelig hooked – nej, det må jeg ikke sige, så jeg vil sige, at vi er meget opsatte på frisættelsesdagsordenen.
Vi ønsker jo, at socialrådgiverne udfører det arbejde, de har uddannet sig til, tæt på familierne og tæt på børnene, så de netop ikke forhaler sig og ikke får overholdt gældende lovgivning.
Når vi har to socialrådgivere på de komplekse sager, handler det egentlig ikke om, at vi ikke stoler på dem.
Det handler om, at hvis man sidder dag ud og dag ind og læser om børn, der bliver voldtaget eller slået eller sultet eller ligger i deres eget tis og lort i flere dage og ikke bliver trøstet, så kan det godt være rimelig hårdt.
Så er det ret rart at have en makker, som man lige kan læne sig op ad.
Det handler om at skabe et godt arbejdsmiljø, så vi også holder på vores dygtige socialrådgivere.
Det synes jeg er et enormt godt tiltag på anbringelsesområdet.
Men nej, vi synes ikke, det er nu, at vi skal kulegrave området.
Jeg hører, hvad ordføreren siger, men det er ikke nu, vi skal kulegrave, når vi står og skal indføre en ny lovgivning lige om lidt.
Mette Thiesen (DF), 2023-04-11:
Ordføreren har ikke siddet i Folketinget særlig længe, men ordføreren er virkelig blevet politiker i forhold til at svare på spørgsmål, for ordføreren svarer overhovedet ikke på spørgsmålet.
Hvad vil Moderaterne gøre for at sikre, at gældende lovgivning bliver overholdt?
Det er et meget enkelt spørgsmål.
Så jeg kunne egentlig bare godt tænke mig, at ordføreren reelt set svarede på det i stedet for at blive ved at tale udenom og snakke om alt muligt andet, som vi skal drøfte på fredag.
Hvad vil Moderaterne og regeringen konkret gøre for at sikre, at kommunerne overholder gældende lovgivning?
Rosa Eriksen (M), 2023-04-11:
Det kunne også godt være, at jeg bare er dygtig til mit arbejde.
Men lad det nu ligge.
Det er at fjerne nogle af proceskravene i de mindre komplekse sager, så socialrådgiverne har tid til at være i de her komplekse sager.
Jeg har ikke hørt ordføreren komme med nogen svar på, hvad ordføreren vil gøre for at sikre, at de overholder det, men jeg glæder mig til at høre det.
Kim Edberg Andersen (NB), 2023-04-11:
Tak for det.
Jeg tror, det gik galt i den her debat allerede fra starten, fordi vi har en minister, som brænder rigtig meget for børnene, og så fik vi kørt en stemning lidt højt op herinde.
Det, jeg egentlig vil spørge ind til, er dybest set, at vi har sager i kommunerne, og jeg kan ikke se, at den her lov forholder sig til det.
Jeg tror personligt, at det gik galt, allerede dengang vi fjernede tjenestemændene og vi fjernede retten for socialrådgivere til nogle gange at stå fast.
Og vi har et kommunalt system, der nogle gange tromler over folk, og det er nok egentlig det, jeg spørger ind til: Hvordan løser vi det?
For det er der, det går galt med retssikkerheden.
Det var det.
Det er heller ikke i orden.
Så det er ikke et angreb på barnets lov.
Det er ikke et angreb på det med, at vi skal passe på børn.
Det er simpelt hen bare en bekymring om, at vi ikke har fået skrevet det ind i det.
Så ved jeg godt, at så får vi vel et eller andet at vide om, at det er et andet ressort, eller et eller andet andet.
Men virkeligheden er, at så må vi jo have fat i de ressorter, så vi får løst det her.
Brigitte Klintskov Jerkel (KF), 2023-04-11:
Mange tak, formand.
Og tak til Dansk Folkeparti for forslaget her, som jo er en redigeret genfremsættelse fra samlingen 2019-20.
Vi har i den konservative folketingsgruppe drøftet det her beslutningsforslag, og vi synes faktisk, at timingen for det er skæv.
Det er jo sådan, at vi i den her uge skal behandle, som flere andre ordførere også har været inde på, barnets lov, og lige præcis barnets lov er jo netop lavet, fordi der var nogle ting, som ikke fungerede, som de skulle.
Derfor lavede vi jo barnets lov, og det var også på baggrund af en kulegravning af området.
Bl.a. har vi jo fået indført en styrket sagsbehandling på de svære sager, hvor der nu skal være to sagsbehandlere på til at vurdere dem og for netop at styrke retssikkerheden og styrke området.
Og jeg kan nævne flere andre ting, som er med i den her aftale, f.eks. flere rettigheder til børnene, som får selvstændig partsstatus ned til 10 år; de har ret til at bede om en anbringelse; de har ret til en second opinion.
Der er rigtig mange gode ting med i den her aftale, som jo gerne skulle komme de børn, som bliver udsat for omsorgssvigt, til gode.
Så er anbringelsesområdet jo et meget, meget vigtigt område, og derfor skal vi selvfølgelig også holde øje med området og følge det tæt.
Men vi mener også, at vi nu skal give barnets lov – den førstebehandler vi på fredag – mulighed for at komme ud at virke i kommunerne, og så må vi jo løbende holde øje og foretage en vurdering af, hvordan det så forhåbentlig kommer til at forbedre området.
Og så kan det da godt være, at vi på et tidspunkt måske skulle få VIVE til at lave en analyse af området.
Men lad os nu lige få barnets lov ud at virke ude i kommunerne; vi har jo netop lavet den, for at det her område skal styrkes og gøres bedre.
Og derfor mener vi, at timingen for det her forslag er skæv.
Mette Thiesen (DF), 2023-04-11:
Tusind tak.
Det var ligesom at høre regeringspartierne.
Jeg kunne bare godt tænke mig at høre ordføreren, om ordføreren har evidens for, at Ankestyrelsen er hundrede procent uvildig og retssikkerheden er fuldstændig i top.
Jeg kunne godt tænke mig at høre ordføreren, om ordføreren mener, at ordføreren på det grundlag, der ligger nu, og med de sager, vi har hørt om, fuldstændig med hundrede procents sikkerhed ved, at børn og unge-udvalget er den fuldstændig rigtige konstruktion, også efter at man har hørt de her mange kritiske stemmer, blandt andet fra Justitia.
Så kunne jeg egentlig bare godt tænke mig at høre: Det Konservative Folkeparti er jo et parti, som normalt kalder sig et lov og orden-parti.
Brigitte Klintskov Jerkel (KF), 2023-04-11:
Nu nævner ordføreren også, at DF er et familieparti og det tavse flertals talerør.
Jeg savner lidt, at ordføreren også nævner noget om børnene og barnets tarv.
Det kunne jeg egentlig godt tænke mig at høre: Hvor er Dansk Folkeparti henne i forhold til fokus på barnets tarv og på at sikre, at børn får en opvækst, så de får et godt liv, er i stand til at tage en uddannelse og blive selvforsørgende senere hen i deres liv?
Altså, hvor er DF egentlig henne i forhold til hele aftalen om forslag til barnets lov, som nu skal førstebehandles på fredag?
Støtter DF op om den aftale, som DF har været med til at lave?